section_heading: Nesretan brak
paragraph_text: Godine 1856. dobio je Němec mjesto računovodstvenog službenika u Villachu u Korutanima. Kad je nakon nekog vremena zatražio povišicu, bio je odbijen i optužen za pronevjeru. Na koncu je umirovljen i vratio se u Prag. Tu se oštro sukobio sa suprugom. Razlogom svađe ovaj put bila je budućnost djece. Němec je nakon ovoga spora napisao zahtjev za razvod. Supruga je dobila spor, a djeca nisu poslušala oca – sin Karel je otišao u vrtlarsku školu u Rájce nad Svitavom, a Jaroslav je otišao studirati u München na umjetničku akademiju. Dan prije njegova odlaska razljućeni Josef Němec pretukao je svoju suprugu tako da je morala potražiti pomoć na policiji. Supružnici su se nakon toga više puta svađali i mirili. Nove svađe počele su u trenutku kad je sin Jaroslav iz Münchena otpušten jer nije imao dovoljno novaca. U Pragu je našao posao kod fotografa, ali kad jednom nije došao doma na vrijeme, izbila je između supružnika svađa i Božena je opet morala pred suprugom pobjeći. Od tog trenutka Božena Němcova odbija vratiti se suprugu i godine 1861. odlazi u Litomyšil, tu se pokušava uzdržavati radom kod nakladnika Augusta i priprema izdanje svojih radova. Tada se veoma razboljela i financijska neimaština i zdravlje prisilili su ju vratiti se suprugu u Prag. Prvu knjigu II. izdanja "Bake" ( I. izdanje izašlo je 1855.) dobila je dan pred smrti. Ubrzo nakon toga umrla je u kući "U Tri Lipe" (današnja ulica Na Příkopě 854).